સુરત જિલ્લાની કડોદરા નગરપાલિકાના પ્રમુખ ઉપપ્રમુખની અઢી વર્ષની ટર્મ પૂર્ણ થતાં શુક્રવારના રોજ કામરેજ પ્રાંત અધિકારી વાઘેલાની અધ્યક્ષતામાં પ્રમુખ ઉપપ્રમુખની વરણી માટે સામાન્ય સભા યોજાઇ હતી. જેમાં પ્રમુખ પદ માટે મહિલા બિન અનામત સામાન્ય બેઠક હોય સીમાદેવ ઉમેશસિંહ ઠાકુરના નામની દરખાસ્ત નગરસેવક કિશોરભાઇ નાયકાએ મૂકી હતી. અન્ય કોઈ ઉમેદવારી નહીં આવતા સીમાદેવી બિન હરીફ પ્રમુખ તરીકે જાહેર થયા હતા જ્યારે ઉપપ્રમુખ માટે કિશોરભાઈ નરસિંહભાઈ પટેલની દરખાસ્ત નગરસેવક અશોકભાઇ પાટીલે કરી હતી. અન્ય કોઈ ઉમેદવારી નહીં આવતા તેઓ પણ ઉપપ્રમુખ પદે જાહેર થયા હતા. ભાજપ મોવડી મંડળમાંથી બંને ઉમેદવારોના નામનો મેંડેડ લઈને જિલ્લા ભાજપ મહામંત્રી અશ્વિનભાઈ પટેલ અને પ્રવીણભાઈ રાઠોડ હાજર રહ્યા હતા. એક ચર્ચા મુજબ પ્રમુખ તરીકે અઢી વર્ષનું શાસન કરનાર અંકુર દેસાઇ આવનારા દિવસોમાં નગરપાલિકાના કારોબારી અધ્યક્ષ તરીકેનું પદ સંભાળે તેવી શક્યતા છે.